**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.10.2018, ora 08.00 – 15.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.10.2018, ora 7.00**

**RÂURI**

**Debitele au fost** **în general staţionare**, exceptând cursul inferior al Mureșului și cursul superior al Prutului, unde au fost în scădere uşoară.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Tur, Lăpuș, Bistra, Moravița, Nera, Bârlad, Jijia şi pe unii afluenţi din bazinele superioare ale Crișului Negru (Holod, Teuz) și Argeşului (Râul Doamnei, Vâlsan).

**Nivelurile** pe râuri la staţiile hidrometrice **se situează sub COTELE DE ATENŢIE.**

**Debitele vor fi în general staţionare**, exceptând cursul inferior al Mureșului, unde vor fi în scădere. Pot apărea creșteri ușoare de niveluri și debite pe râurile mici din nordul și nord-estul țării datorate precipitațiilor prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 14-15.10.2018 **a fost staționar, având valoarea de 2100 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în staționare pe sectoarele Gruia – Turnu Măgurele și Isaccea – Tulcea și în scădere ușoară pe sectorul Zimnicea – Galați.

**Debitul la intrarea în ţară** (secţiunea Baziaş) **va fi** **staționar (2100 m3/s).**

În aval de Porţile de Fier debitele vor fi în scădere pe sectoarele Gruia – Bechet și Oltenița – Isaccea și staționare pe sectorul Corabia – Giurgiu și la Tulcea.

**Având în vedere că atât nivelul, cât și debitul Dunării sunt scăzute pe sectorul Chiciu - Cernavodă - Hârșova, rămâne în vigoare aplicarea Planului de Restricții, treapta 3, începând cu data de 01.10.2018.**

**2.** **Situaţia meteorologică în intervalul 14.10.2018, ora 08.00 –15.10.2018, ora 06.00**

**În ţară,** vremea s-a menținut frumoasă și caldă, chiar deosebit de caldă în regiunile intracarpatice și local în Podișul Moldovei și Subcarpații Getici. În condiții de cer mai mult senin, temperaturile maxime s-au încadrat între 18 grade la Sulina, Mahmudia și Constanța - dig și 26 de grade la Gurahonț. Vântul a prezentat intensificări în sudul Banatului cu rafale de peste 70 km/h, pe crestele montane până la 60-65 km/h, iar în cursul zilei, dar pe arii restrânse și la cote mai reduse, și în Bărăgan și în Dobrogea, în timp ce în restul teritoriului a suflat slab și moderat. La începutul intervalului, în nord-vestul Moldovei, a fost ceață. La ora 06, valorile termice erau cuprinse între -5 grade la Miercurea Ciuc și 17 grade la Mangalia, Sulina și Sfântu Gheorghe (deltă).

**Observaţie:** începând de ieri, de la ora 06, au fost în vigoare 6 mesaje de atenționare cod galben de fenomene meteorologice periculoase imediate, emise după cum urmează: 3 de către SRPV Timișoara, 2 de SRPV Sibiu și 1 de SRPV Bacău.

**La Bucureşti,** vremea s-a menținut frumoasă și caldă, cu cer senin, iar vântul a suflat slab și moderat. Temperatura maximă a fost de 22 de grade la Afumați și Băneasa și 23 de grade la Filaret. La ora 06 se înregistrau 4 grade la stația meteorologică Băneasa, 8 grade la Afumați și 9 grade la Filaret.

**3. Prognoza meteorologică în intervalul 15.10.2018, ora 08.00 –16.10.2018, ora 08.00**

**În ţară,** vremea se va menține caldă și predominant frumoasă. Cerul va fi variabil în regiunile nord-estice, iar seara și noaptea și în cele nordice, în timp ce în restul teritoriului și al intervalului va fi mai mult senin. Vântul va sufla slab și moderat, cu intensificări în sudul Banatului, iar pe parcursul zilei temporar, dar la cote mai reduse și în zona montană și pe litoral. Temperaturile maxime se vor încadra între 17 și 25 de grade, iar cele minime vor fi cuprinse între -4 grade în estul Transilvaniei - unde pe arii restrânse se va produce brumă și 15 grade pe litoral. Izolat, dimineața și noaptea, vor fi condiții de ceață.

**La Bucureşti,** vremea se va menține frumoasă și caldă. Cerul va fi senin, iar vântul va sufla slab și moderat. Temperatura maximă va fi de 23...24 de grade, iar cea minimă de 6...8 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Mehedinți** informează despre producerea în data de 14.10.2018, în jurul orei 12:45, a unui incendiu în cadrul Parcului Național ,,Porțile de Fier”, în zona Coramnic, care a afectat o suprafață de cca 10 ha de pășune proprietate privată cu vegetație ierboasă și arbori răzleți. Incendiul a fost stins la ora 15:45 de către pompierii militari și cetățeni.

**A.P.M. Mureş** **şi G.N.M.-C.J. Mureş** informează telefonic că în data de 14.10.2018 a izbucnit un incendiu de vegetație uscată cu posibilitate de propagare în fondul forestier în Munții Călimani, în zona Scaunul Domnului, județul Mureş. Personalul silvic, Salvamontul, Poliția Locală Deda, S.V.S.U. Răstolița şi I.S.U. Mureş intervin pentru stingere. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**